ཡང་གྲྭ་བ་མིན་ན།དགོན་པ་ནས་སོང་ཟེར་ནས་ཚོགས་གཏམ་གཏོང་དགོས་རེད།ཅེས་གསུངས་པ་འདི་ནི་ཤིན་ཏུ་ནས་བདེན་ཏེ།འཇིག་རྟེན་ན།ཆུ་འགོ་གངས་དང་།ཆོས་ཕུག་སངས་རྒྱས་ལ་གཏུག་དགོས།ཞེས་གྲགས་པ་བཞིན།བཀའ་སློབ་དུམ་བུ་འདིའི་ཁུངས་སངས་རྒྱས་ལ་གཏུག་ན།ཚུལ་ཁྲིམས་འཆལ་བ་ཚར་གཅོད་པར་བྱེད་པ་ཞེས་བྱ་བ་ཐེག་པ་ཆེན་པོའི་མདོ་བམ་པོ་གསུམ་པ་ལས།ཤཱ་རིའི་བུ།ངས་དྲང་སྲོང་གི་རྒྱལ་མཚན་གྱིས་གཡོགས་པ་ཚུལ་ཁྲིམས་འཆལ་པའི་དགེ་སློང་ནི།གཙུག་ལག་ཁང་གི་གཞི་ལ་གོམ་པ་གཅིག་ཀྱང་འདོར་བར་རྗེས་སུ་མ་གནང་ན།ཆུའི་སྣོད་ལྟ་ཅི་སྨོས།ཁྲིའམ་ཁྲིའུ་ལྟ་ཅི་སྨོས།དེ་ཅིའི་ཕྱིར་ཞེ་ན།ཤཱ་རིའི་བུ།སྐྱེས་བུ་དམ་པ་མ་ཡིན་པ་དེ་དག་ནི།ལྷ་དང་བཅས་པའི་འཇིག་རྟེན་གྱི་ཆོམ་རྐུན་པ་ཡིན་པའི་ཕྱིར་རོ།།ཤཱ་རིའི་བུ།སྐྱེས་བུ་དམ་པ་མ་ཡིན་པ་དེ་དག་ནི།ལྷ་དང་བཅས་པའི་འཇིག་རྟེན་གྱིས་བསྐྲད་པར་བྱ་བའི་འོས་ཡིན་ནོ།།ཞེས་དང་།ཡང་མདོ་དེ་ཉིད་ལས།ཤཱ་རིའི་བུ།ང་ནི།ཚུལ་ཁྲིམས་འཆལ་པའི་དགེ་སློང་ཚུལ་ཁྲིམས་ཉམས་པ།སྤྱོད་པ་ཉམས་པ།ལྟ་བ་ཉམས་པ་རྣམས་ནི།ལག་བརྡས་སྐྲོད་པར་མཛད་དོ།།ཞེས་སྡོམ་པ་ཤོར་ཡང་གྲྭ་ཆས་གྱོན་པའི་མི་དེ་ལ།སྟོན་པ་སངས་རྒྱས་ང་རང་གིས།གཙུག་ལག་ཁང་ནང་དུ།གོམ་པ་གཅིག་ཀྱང་བོར་བའི་གནང་བ་མེད་ན།དགེ་འདུན་པའི་ཟས་དང་།གདན་ལ་ལོངས་སྤྱོད་པའི་གནང་བ་ག་ལ་ཡོད།ཅེས་དང་།ཡང་མི་དེ་ནི་འགྲོ་བ་ལྷ་དང་བཅས་པའི་འཇིག་རྟེན་རྣམས་ཀྱིས་རབ་བྱུང་བའི་སྡེ་ནས་བསྐྲད་དགོས།ཞེས་གསུངས་པ་དང་།རྔ་བོ་ཆེའི་མདོ་ལས་ཀྱང་།ཇི་ལྟར་དུག་གིས་བྱུགས་པ་དེས་མ་བྱུགས་པའང་གོས་པར་འགྱུར་བ་དེ་བཞིན་དུ།དགེ་སློང་ཚུལ་ཁྲིམས་འཆལ་བས་ཀྱང་ཚུལ་ཁྲིམས་དང་ལྡན་པ་གང་ཡིན་པ་དེའང་ཉམས་པར་བྱེད་དོ།།དེ་ལྟ་བས་ན།འདི་ལ་ཚར་གཅད་པ་ཁོ་ན་ལེགས་ཀྱི།སྦྱིན་པས་ལྟ་ག་ལ་གཟུང་།མཐོང་ན་རྟག་ཏུ་དགྲ་བོ་དང་འདྲ་བ་བྱ་སྟེ།དེ་ལ་གནོད་སེམས་སུ་མི་བྱའོ།།ཞེས་དགེ་སློང་ཚུལ་ཁྲིམས་འཆལ་བའི་མི་དེ།དུག་དང་དགྲ་བོ་ལྟ་བུ་ཡིན་པ་དང་།མི་དེས་ཟས་ནོར་སྦྱིན་པ་ལ་བརྟེན་ནས་རྗེས་སུ་གཟུང་མི་རུང་བར།དེ་ཚུལ་ཁྲིམས་ལྡན་པ་རྣམས་ཀྱིས་ཚར་གཅད་པ་སྟེ་དགེ་འདུན་པའི་གྲས་སུ་མེད་པར་བཟོ་དགོས་པར་གསལ་བར་གསུངས་སོ།།